
A közösségi információfogyasztás veszélyei

Korunk nagymértékű számítástechnikai fejlődése lehetővé teszi számunkra, hogy a
minket érdeklő adatok tömegéhez másodpercek alatt jussunk hozzá. A modernizáció okozta
felgyorsult hétköznapok megkövetelik, hogy mindenről azonnal információt szerezzünk, ezt az
igényt elégítik ki a különböző internetes hírportálok, illetve a közösségi média felületei.
Mindennapjaink során akarva és akaratlanul találjuk szembe magunkat az információtömeggel,
melyre a társadalmunk jelentős része még nincsen felkészülve: előfordulhat, hogy az interneten
talált cikkek tartalma teljesen valótlan, vagy megtévesztő, esetleg szándékosan elferdített. Igaz
tehát, hogy időt takarítunk meg a gyors és egyszerű kereséssel, azonban további odafigyelést
igényel, hogy csak a megfelelő, megbízható forrásokból tájékozódjunk. Egyre fontosabbá válik
az elénk tárt információtömeg felülvizsgálata, hiszen a közzétett cikkek véletlenül és
szándékosan is tartalmazhatnak félrevezető adatokat, statisztikákat.
A statisztikai adatok összegyűjtése, rendszerezése és elemzése biztosíthat az olvasó
számára egyfajta tudatosságot. A meglévő, rendezett adatok ismeretén alapuló tudás, illetve a
statisztikai kultúrában való jártasság nagy előnyt jelenthet a félrevezető információk helyes
kezelésében és a torzított adatok felismerésében. Az olvasók ilyen irányú edukálása érdekében
a dolgozat részletezi a megtévesztő adatok mögött húzódó esetleges módszertani hibákat: szó
esik az adatgyűjtésből eredő, illetve a grafikus ábrázoláskor elkövethető hibaforrásokról.
Gyakorlati példákon keresztül történik a bemutatása annak, hogyan tudjuk megakadályozni,
hogy torzított ábrákkal verjenek át, illetve, hogy mit tehet a laikus olvasó, hogy felismerje, ha
helytelen statisztikai információval áll szemben.
Online kérdőív segítségével kerültek felmérésre az emberek internethasználati szokásai,
melynek keretében képet kaptunk a félrevezető hírek társadalomra gyakorolt hatásáról, arra
vonatkozóan, hogy hogyan járnak el az olvasók az álhírek észlelésekor. Bebizonyosodott, hogy
a vizsgált egyének jelentős hányada tudatos információfogyasztónak tartja magát.
A dolgozat kritikusabb szemléletmódra szeretné ösztönözni az olvasókat, így tehát nem
szabad figyelmen kívül hagyni azt a tényt sem, hogy ez egy önbevalláson alapuló felmérés,
amelyben mindenki jobbnak szeretné feltűntetni magát, mint amilyen a valóságban. Az
eredmények tehát további vizsgálatot igényelnek a messzemenő következtetések levonása előtt.



